Seks is steeds 'n woord wat baie mense bang maak, skryf MARITA VAN DER VYVER, en as dié woord gekoppel word aan woorde soos 'skool' of 'kinders' of 'leerders' kan dit lei tot grootskaalse angsaanvalle en blindelingse beskuldigings.
MENS sou dink dat seks lankal makgemaak is. Dat dit deesdae 'n oulike troetelkatjie pleks van 'n Tyger Tyger, burning bright geword het. Maar hier aan die vooraand van die derde dekade van die 21ste eeu sou mens skynbaar verkeerd wees om só te dink.
Die bohaai wat opgeskop word oor die departement van basiese onderwys se beweerde riglyne vir Comprehensive Sexuality Education (CSE) in skole wys duidelik dat hierdie skrikwekkende vierletterwoord nog nie sy skokwaarde verloor het nie.